वोल्गा के कई गो सहायिका नदी बाड़ीं स जिनहन में कामा, ओका, वेतलूगा आ सूरा प्रमुख गिनावल जा सके लीं। वोल्गा आ एकरे सहायिका नदी सभ के थाला (ड्रेनेज बेसिन) रूस के सभसे घन आबादी वाला इलाका हवे। भूगोलीय बिभाजन में एकरा के सेंट्रल रूस आ दक्खिनी रूस कहल जाला। वोल्गा नदी के डेल्टा अपने आप में महत्व के भूगोलीय थलरूप हवे जहाँ ई कम से कम 500 छोट-बड़ धारा सभ में बँट जले। ई यूरोप के सभसे बिसाल नदी मुहाना हवे। अपना ऊपरी हिस्सा में वोल्गा नदी साल के तिन-चार महिन्ना ले ठंढा के कारन जम जाले।